Al omtale er god omtale. Og i valgkamp gælder alle kneb. Det synes at være tanken bag de noget anderledes valgplakater fra den garvede socialdemokrat og minister for Nordisk Samarbejde, Flemming Møller Mortensen. - Der skulle prøves noget andet. Nu har jeg prøvet det traditionelle så mange gange, siger den uddannede sygeplejerske og nuværende klosterforstander. Og hvordan propper man alt det i en valgplakat? På lygtepæle og i flyers optræder derfor flere forskellige karikaturtegninger af Møller Mortensen som både topløs, veltrænet sygeplejerskerske og kutteklædt munk. Se de forskellige karikaturer nederst. Og, må vi også sige, en ret muskuløs udgave af ministeren. - Der er mange der siger, at ’Flemming du har mange flere muskler, end vi troede.’ Og der er kommentaren selvfølgelig: ’Jamen det er fordi, I aldrig ser mig uden tøj,’ kommer det med et smil fra ministeren. Karikaturerne er lavet af en bekendt. - Jeg har en rigtig god kammerat i København, Thomas Solbjerg, som er arkitekt og med en rigtig god streg i hånden. De fortæller noget om, hvem jeg er, og hvad jeg har lavet gennem mit liv, forklarer han om motiverne. Han er ikke bekymret for, at de krænkelsesparate i 2022 står klar med høtyve og fakler. - Jeg håber, nordjyderne vil synes, det er sjovt, for det er jo et gran af selvironi, siger han.

Opsummering:
Hvis du stødes af en topløs, mandlig sygeplejerske, kan du nøjes med et jakkesæt med et spraglet slips eller en kutte.